CELEX: 32015R1978
Language: lt
Date: 2015-08-28 00:00:00
Title: 2015 m. rugpjūčio 28 d. Komisijos deleguotasis reglamentas (ES) 2015/1978, kuriuo iš dalies keičiamos Europos Parlamento ir Tarybos reglamento (ES) Nr. 978/2012 VI priede nustatytos to reglamento 8 straipsnio taikymo sąlygos

5.11.2015   
            
            
               LT
            
            
               Europos Sąjungos oficialusis leidinys
            
            
               L 289/1
            
         KOMISIJOS DELEGUOTASIS REGLAMENTAS (ES) 2015/1978
   2015 m. rugpjūčio 28 d.
   kuriuo iš dalies keičiamos Europos Parlamento ir Tarybos reglamento (ES) Nr. 978/2012 VI priede nustatytos to reglamento 8 straipsnio taikymo sąlygos
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (1), ypač į jo 8 straipsnio 6 dalį,
   kadangi:
   
               (1)
            
            
               Reglamento (ES) Nr. 978/2012 8 straipsnio 1 dalyje nustatyta, kad muitų tarifų lengvatų pagal bendrųjų muitų tarifų lengvatų sistemos (BLS) bendrąją priemonę taikymas BLS skyriaus produktams, kurių kilmės šalis yra BLS lengvatomis besinaudojanti šalis, suspenduojamas, kai vidutinė tokių produktų importo iš tos BLS lengvatomis besinaudojančios šalies į Sąjungą vertė per trejus metus iš eilės viršija VI priede išvardytas ribines vertes. Ribinės vertės skaičiuojamos kaip tų pačių produktų importo į Sąjungą iš visų BLS lengvatomis besinaudojančių šalių bendros vertės procentinė dalis;
            
         
               (2)
            
            
               kai iš dalies keičiamas BLS lengvatomis besinaudojančių šalių sąrašas, Reglamentu (ES) Nr. 978/2012 Komisijai suteikiami įgaliojimai priimti deleguotuosius aktus VI priedui iš dalies pakeisti, kad tame priede nustatytos sąlygos būtų pakoreguotos taip, kad produktų skyriai, kuriems taikyta gradacija, išlaikytų tokį patį proporcinį santykį, kaip apibrėžta 8 straipsnio 1 dalyje;
            
         
               (3)
            
            
               nuo 2015 m. sausio 1 d. Komisijos deleguotuoju reglamentu (ES) Nr. 1421/2013 (2) Kinija, Ekvadoras, Maldyvai ir Tailandas buvo išbraukti iš Reglamento (ES) Nr. 978/2012 II priede išvardytų BLS lengvatomis besinaudojančių šalių sąrašo. Kadangi didelė produktų importo, kuriam taikoma BLS, dalis teko toms šalims, išbraukus jas iš lengvatomis besinaudojančių šalių sąrašo būtina iš dalies pakeisti Reglamento (ES) Nr. 978/2012 VI priedo sąlygas;
            
         
               (4)
            
            
               dėl visų Reglamento (ES) Nr. 978/2012 II priede pateikto šalių sąrašo pakeitimų nuo to reglamento įsigaliojimo iki 2015 m. sausio 1 d. bendro importo į Sąjungą iš visų BLS lengvatomis besinaudojančių šalių vertė, apskaičiuota kaip paskutinių trejų metų iš eilės (2012–2014 m.) vidurkis, sumažėtų iki 30,71 % buvusios vertės. V priedo S-2a, S-3 ir S-5 skyriai šiuo atžvilgiu yra kitokie, nes bendra su šiais skyriais susijusio importo į Sąjungą iš visų BLS lengvatomis besinaudojančių šalių vertė sumažėtų nežymiai (mažiau nei 10 %). Todėl siekiant, kad produktų skyriai, kuriems taikyta gradacija, išlaikytų tokį patį proporcinį santykį, VI priede nurodytos dvi ribinės vertės turėtų būti atitinkamai padidintos iki 47,2 % ir 57,0 %, išskyrus V priedo S-2a, S-3 ir S-5 skyrius, kuriems ir toliau turėtų būti taikoma dabartinio dydžio ribinė vertė;
            
         
               (5)
            
            
               Komisijos deleguotuoju reglamentu (ES) Nr. 1421/2013 Kinija, Ekvadoras, Maldyvai ir Tailandas nuo 2015 m. sausio 1 d. buvo išbraukti iš BLS lengvatomis besinaudojančių šalių sąrašo, siekiant nuoseklumo ir teisinio tikrumo šis reglamentas turėtų būti taikomas atgaline data nuo 2015 m. sausio 1 d.,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 978/2012 VI priedas pakeičiamas taip:
   
      
         „VI PRIEDAS
         
            8 straipsnio taikymo sąlygos
         
         
                  
                     1.
                  
                  
                     8 straipsnis taikomas, kai to straipsnio 1 dalyje nurodyta procentinė dalis viršija 57,0 %.
                  
               
                  
                     2.
                  
                  
                     8 straipsnis taikomas kiekvienam iš V priedo S-2a, S-3 ir S-5 skyrių, kai to straipsnio 1 dalyje nurodyta procentinė dalis viršija 17,5 %.
                  
               
                  
                     3.
                  
                  
                     8 straipsnis taikomas kiekvienam iš V priedo S-11a ir S-11b skyrių, kai to straipsnio 1 dalyje nurodyta procentinė dalis viršija 47,2 %.“
                  
               
   
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2015 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. rugpjūčio 28 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 303, 2012 10 31, p. 1.
   
      (2)  2013 m. spalio 30 d. Komisijos deleguotasis reglamentas (ES) Nr. 1421/2013, kuriuo iš dalies keičiami Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, I, II ir IV priedai (OL L 355, 2013 12 31, p. 1).